Venezuela Politik - Pati Prezidan Maduro a Ranpòte Eleksyon Minisipal yo. Opozisyon an Boykote Vòt la 
Apepre 27 pou san sou yon afè de 20 milyon elektè elijib t al jete bilten yo nan eleksyon an kote votan yo t ap chwazi manm konsèy administrasyon kominal yo
WASHINGTON, DC — O Venezuela, Pati Sosyalis Ini (PSI) Prezidan Nicolas Maduro ap dirije a ranpòte eleksyon minisipal ki dewoule nan jounen dimanch 9 desanm 2018 la. Lidè opozisyon an te boykote eleksyon an paske yo konsidere konsiltasyon swadizan popilè sa a kòm yon tantitiv pou maske vrè vizaj yon rejim k ap naje nan koripsyon. Rezilta responsab komisyon elektoral Venezyela a bay montre yon gwo majorite pòs ki te an je nan nivo lokal (swa preske 2 mil 500 sièj) al jwenn manm pati ofisyèl la. Se apepre 27 pou san sou yon afè de 20 milyon elektè elijib ki t al jete bilten yo nan eleksyon an kote votan yo t ap chwazi manm konsèy administrasyon kominal yo. Yon elektris ki rele Ines Luigi bay detay sou rezon ki fè l te vote nan jounen 9 desanm nan. "Mwen vote pou lapatri, paske mwen ta renmen wè peyi a genyen yon bon jan demokrasi; paske aksyon vote a se yon dwa epi sa montre sitwayen yo ap patisipe nan avansman pwosesis la." Gouvènman Maduro a te anpeche pi fò lidè opozisyon an patisipe nan eleksyon an, alòske pi gwo pèsonalite nan opozisyon an te swa ale nan prizon, swa kouri kite peyi a paske yo pè pou sekirite yo. Aprè Prezidan Maduro te fin jete bilten li, li fè yon diskou ki pase sou televizyon leta a kote li te akize prezidan ameriken an, Donald Trump, deske l ap fè konplo pou ranvèse l sou pouvwa a. "Jodi a, mesye yo ap travay; y ap kowòdone direkteman avek La Mezon Blanch pou yo eseye twouble bon evolisyon vi demokratik la nan peyi Venezyela e pou yo fè yon tantativ kou-deta kont yon rejim konstitisyonèl, kont libète e kont endepandans peyi nou an." Msye Maduro pase Prezidan Trump ak plizye lòt lidè etranje nan betiz poutèt, dapre sa l di, yo deklare yo konsidere li kòm yon diktatè. Eleksyon lokal sa a dewoule o Venezuela nan moman peyi a ap travèse yon gwo kriz ekonomik ki preske mete Leta an fayit avèk yon gouvènman sosyalis ki gen anviwon 20 tan sou pouvwa a. Pandan 2 zou 3 ane ki pase yo, plizyè milyon sitwayen venezuelyen kouri kite peyi yo pou y al viv kay vwazen kote y ap chache yon lavi miyò.